Urșii de la Platoul Cornești din Târgu Mureș încă nu au fost capturați și au început să apară și ziua. Este una dintre cele mai populare zone de petrecere a timpului liber pentru localnici și turiști
Atenționarea vine din partea autorităților locale care monitorizează de mai multe săptămâni apariția unor urși în zona Platoului Cornești din Târgu Mureș. Dacă la început aceștia apăreau doar seara și noaptea, acum au fost văzuți și în timpul zilei, transmite Radio Târgu Mureș preluat de Rador.
Cușca pentru capturare a fost montată de către vânători, afirmă purtătorul de cuvânt al Primăriei Municipiului Târgu Mureș, Cristina Pruteanu:
„Dorim să revenim cu atenționarea asupra apariției repetate a unei ursoaice cu pui pe raza Platoului Cornești și în zona Grădinii Zoologice. Cușca pentru capturare a fost montată deja în zona pistei de alergare, unde cele două animale își fac apariția frecvent, iar zona este monitorizată zi și noapte de Jandarmerie și vânători. Potențialul agresiv al ursoaicei este crescut fiind protectivă față de pui, de aceea vă rugăm insistent să rămâneți atenți și vigilenți și să evitați folosirea pistei de alergare de pe Platoul Cornești, mai ales seara și noaptea până la capturarea animalelor.”
În zona Platoului Cornești au fost capturați mai mulți urși până acum și au fost relocați.
Platoul Cornești este cel mai înalt punct al orașului Târgu Mureș. Este situat în estul orașului. Zona este împădurită, iar aici sunt amenajate grădina zoologică, un parc de mari dimensiuni pentru copii, dar și zone pentru mișcare în aer liber și o pistă de alergare prin pădure.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank